Borgtog vir buurman ná peuter se doodArgieffoto Die man van Limpopo wat sy buurvrou vroeër met ’n harde voorwerp wou bydam en toe die vrou se 17 maande oue dogtertjie in haar arms getref het, is op borgtog vrygelaat. Kol. Moatshe Ngoepe, woordvoerder van die polisie, sê die man (26) het Donderdag op aanklag van moord in die landdroshof in Giyani verskyn waar borgtog van R6 000 aan hom toegestaan is. Die saak is nou tot 14 Desember uitgestel vir verdere ondersoek. Die man was vroeër vandeesmaand glo in ’n bakleiery met sy buurvrou betrokke en het na haar huis in die Thomo-nedersetting in Giyani gegaan om haar te konfronteer. ’n Bakleiery het met sy aankoms tussen die verdagte, die buurvrou en dié se oudste dogter ontstaan. Die verdagte is na sy huis waarna hy met ’n harde voorwerp teruggekom het. Dit is met dié voorwerp dat hy na die buurvrou, wat haar baba vasgehou het, geslaan en die kind getref het. Die baba, intussen as Vukahle Makwakwa geïdentifiseer, het ernstige beserings in die voorval opgedoen en is later in ’n hospitaal dood. Die man is aanvanklik in hegtenis geneem op aanklag van aanranding met die doel om ernstig te beseer. Dít is ná Vukahle se dood na ’n aanklag van moord gewysig.